આ ઘણો પ્રાચીન અને વિશાળ ફલક પર વિસ્તરેલો વિષય છે. પ્રાચીનકાળના અનેક ઋષિમુનીઓએ આ શાસ્ત્રોની રચના, વિવરણ અને ટીકામાં પોતપોતાની રીતે અમૂલ્ય યોગદાન આપ્યું છે તેમજ આધુનિકકાળના અસંખ્ય પંડિતો અને વિદ્વાનોએ પણ આ ગ્રંથો વિષે ઘણી છણાવટ કરેલી છે. આ દરેક ઋષિઓ અને પંડિતોએ શાસ્ત્રોના સિદ્ધાંતોનું પોતપોતાના મત મુજબ અર્થઘટન કરેલ છે. તેને લીધે કાળક્રમે મૂળ શાસ્ત્રના રૂપરંગ, મંત્રોની સંખ્યા, તેના ઉપદેશનો અર્થ અને અન્ય વિગતોમાં ઘણા ફેરફાર પણ થયેલ છે. આથી એક જ શાસ્ત્ર અંગે જુદાજુદા સ્ત્રોતમાં જુદીજુદી અને વિરોધાભાસી માહિતી પણ ઘણી વાર જોવા મળે છે. એટલા માટે અહીં શક્ય એટલી તમામ માહિતી એકસાથે રજૂ કરવાનો પ્રયત્ન કર્યો છે અને તેના સ્ત્રોત પણ દર્શાવ્યા છે. છતાં પણ શક્ય છે કે કોઈ અન્ય સ્ત્રોતમાં કે કોઈ અન્ય વિદ્વાનના મત મુજબ આ માહિતી સાથે થોડો ઘણો વિરોધાભાસ પણ જણાય.